સંસ્કૃત ભાષાએ ગોઠવેલો વર્ણાનુક્રમ બહુ વ્યવસ્થિત છે. અલેફ – બે કે એ- બી – સીના ક્રમમાં કશો ઢંગધડો નથી. સ્પષ્ટ ઉચ્ચારો દર્શાવવા માટે ઓછામાં ઓછા જેટલા સ્વતંત્ર અક્ષરો જોઈએ. તેટલા એ બે લિપિઓમાં નથી. તે બેની અપેક્ષાએ સંસ્કૃત વર્ણાનુક્રમવાળી લિપિઓમાં ઘણા વધારે છે. પણ આકૃતિઓની તથા યુક્તાક્ષરોની સરળતા અને તેથી શીખવા તથા લખવાના સહેલપણાની દ્રષ્ટિએ વિચાર કરીએ તો એ – બી – સી ના ગુણ સંસ્કૃતકુળની કોઈ પણ લિપિ કરતાં વધી જાય છે.